Kuffa, Štefan, poslanec NR SR (2013-09-24):
Pani podpredsedníčka, pani podpredsedníčka, veď ste naša, našou ste podpredsedníčkou, teda aj mojou, aj keď som opozičný poslanec, ale ste moja podpredsedníčka. (Potlesk.) Tak isto podpredsedníčka, ono je to, veľakrát sa takto delíme, hej, že moja vláda, naša vláda, môj prezident, tvoj prezident. Čo sme si zvolili, to máme, je to naša vláda, hej, a či ja sa k nej hlásim, alebo sa nehlásim, ja som občanom Slovenskej republiky a každá vláda, ktorá tuná bola, a každý prezident, či som s ním súhlasil, alebo nie, bol zároveň aj mojím prezidentom, tak aj pani podpredsedníčka je zároveň aj mojou podpredsedníčkou. Však som vám dal aj hlas v tajných voľbách. No tak dovoľte mi niekoľko slov, no ono ja som potom, vyzerám strašne kontroverznou postavou tuná a potom aj médiá občas si na mne zgustnú, že čo to ten Kuffa je akým poslancom, hej, a možno aj všelijaká šuškanda, že či ja teda tomu pridržiavam, alebo tomu a som hlasoval so SMER-om. Ja vám to takto poviem teraz tuná. Ja vždycky podporím dobrý návrh, vždy. Dobro podporím, či bude z ľavej strany, alebo z pravej strany. A zlo odsúdim, odsúdim. A nebudem brať, teraz ako opozičný poslanec si to úplne komfortne môžem dovoliť. A aj si to tak užívam. Neviem, keby sa vytvorila tuná nejaká koalícia pravého politického spektra. Tam už človek musí z veľa vecí ubrať, hej, keď už ste vo vláde, lebo to je veľmi tenký ľad, hej. Ale teraz si to môžem dovoliť, a preto si aj dovolím vyjadriť svoj názor k navrhovanému zákonu. Prepáčte mi to, kolegovia, ja už som nie prvýkrát vystúpil proti vášmu zákonu a dnes je to tak obdobne. Ja nemôžem súhlasiť s tým a ani ho nepodporím vo svojom hlasovaní. Ja aj keď nie som možno tak stavbár, ale ja tak sa stále cítim aj na 50 % tým stavbárom byť a mám čo povedať k týmto stavebným veciam. Brat Maroš pomáha chudobným ľuďom a sú to práve aj rómske komunity a Rómovia, pre ktorých aj postavil aj tie príbytky. A ten stavebný zákon, ktorý tu máme, je ľudia nenormálne skostnatelý. Ja sa teším, že tuná bude, príde do parlamentu stavebný zákon. Ja som zvedavý, že aký príde. Ja som za liberalizáciu stavebného zákona. Pozrite sa, som konzervatívec, ale sú veci, v ktorých viem byť liberálny. Ak máš vlastný pozemok, vlastníš pozemok a chceš si postaviť príbytok, štát ti má na to vytvoriť podmienky, na to, aby si to ľahko mohol vytvoriť, postaviť si ten dom. Štát nie je ten otrok, ktorý je povinný stavať pre teba domy. Naši otcovia, naši dedovia si postavili takto domy, boli to jednoduché, dneska by sme povedali, že primitívne, chudobné, drevenice to boli. Ale žili dôstojne a taký dedo, keď si postavil drevenicu, postavil si dom, však, samozrejme, postavil si to na svojom pozemku, na svojej roli. Teda vlastnícke právo je potrebné rešpektovať, určite áno. Ja som za to, ale keď si ho postavil, najprv si ho postavil a išiel ku richtárovi a pýtal si súpisné číslo. Až potom išiel. Najprv si postavil a potom išiel. Treba sa nad tým zamyslieť. Toto čosi kedysi bolo a nie teraz my tuná, však budeme stavať tie byty, všelijako sa kšeftuje s bytmi. Niekto má aj štyri, päť bytov a prenajíma ich. Je to spravodlivé? Ja sa pýtam, je to spravodlivé? Nie je to spravodlivé. (Reakcia z pléna.) To je, ja to považujem za nespravodlivé. Môžeš mať iný názor, môžeš ho aj odprezentovať, nech sa páči. Samozrejme, ja nesúhlasím s tým, že ktosi príde a postaví si, neviem, čiernu stavbu a na cudzom pozemku. S tým sa nemôžem stotožniť, ale ja som to už aj spomínal. Som z kraja, z regiónu, kde je silná rómska komunita. Prešovský samosprávny kraj v rámci týchto ôsmich krajov je najviac osídlený práve Rómami. A ja keď, áno, skryté to tu bolo, aj otvorene povedané, aj narážka bola tuná práve na tieto rómske komunity. Ja si to, ľudia, neviem pri všetkej úcte a rešpektovaní vlastníckych práv ani len predstaviť, ani len predstaviť si neviem, že by rómske osady boli zrovnané so zemou. To by bolo hrozné! Však my ideme vyrábať bezdomovcov? Ja predsa nemôžem zahlasovať za tento návrh zákona, ale štát má svoj podiel ako na tom. Ako? Tak som sa tiež aj nad tým zamyslel, tak aby som len nekritizoval, ja viem, že je to, možno by sme mohli vnímať, že či je to spravodlivé, alebo to nie je spravodlivé. Ale jednoducho dá sa zrobiť aj to, veď tí Rómovia už po desiatky alebo niekedy by som mohol povedať aj stáročia žijú v tom osídlení alebo určite desiatky rokov na tom istom mieste. Tí Rómovia k vlastníckym právam majú akýsi taký zvláštny ako vzťah, oni ani vôbec nevedia, že majú postavené tie svoje príbytky na cudzích pozemkoch. Nevedia to tí ľudia. A teraz tuná, keď by prišiel, ja som vlastník takého pozemku a nahlásim na úrad a oni sú, štát je povinný odstrániť takúto čiernu stavbu. No neni to spravodlivé, aj keď by sa to možno všelijak zdalo. Preto to nie je spravodlivé, lebo títo ľudia sú chudobní a ešte aj keď má aj takú primitívnu chatrč postavenú, ešte aj tú, o to ho oberiem? To nie je cesta. Ale už tie lokality, ktoré sú, a vieme, ktoré sú to lokality, no tak štát sme pred chvíľou mali tuná, hej, jak sa dostal k pozemkom. Môj názor ste, ktorí ste tu boli, tak ste to počuli. Ale štát má pozemky, no tak celé tie lokality, no tak zrobím zámenu pozemkov. Vlastníci, ktorí sú pôvodní tam na tých pozemkoch, ktorí, kde sú postavené tieto čierne stavby, hovorím o rómskych komunitách ale teraz, aby sme vedeli. Nehovorím o boháčoch, ktorí si jednoducho drzo postavia stavbu kdesi, áno, diferencujem to. Predstavte si, že to diferencujem, hej, lebo keď chudobnému zoberieš aj to málo, čo má, no tak to je veľmi nespravodlivé. A vymeniť tieto pozemky, vymeniť tieto pozemky a dovoliť im, aby si oni mohli tieto stavby zlegalizovať, nie zbúrať, toto nie je cesta. Áno, rímske právo to tak hovorí, ako kolega Kaník to tu spomínal, to, čo stojí ako nad, nad zemou, tak patrí tomu vlastníkovi, a teda ty máš právo o tom aj rozhodnúť, a že sa to má aj zmeniť. Chcem pri všetkej úcte a rešpektovaní aj práva, aj súkromného vlastníctva, ale toto je špecifikum. Keď my sme akceptovali doteraz týchto Rómov a boli tie čierne stavby; a to nie je otázka len posledných dvadsiatich rokov tieto čierne stavby. Veď toto bola otázka aj predchádzajúcej éry v čase komunizmu. Takto to bolo, tak vznikali tie stavby, aj dnes tieto stavby takto vznikajú. Chudobný Róm, ktorý si chce postaviť príbytok, môžme mať na to rôzne názory, môžte ma za to aj odsúdiť, hej, ale chce si postaviť príbytok, nemá kde bývať. Skúste bývať na šestnástich štvorcových metroch, 4 x 4 metre, a že by ste tam žili štrnásti ľudia. Sedemnásti ľudia. To, to je skutočne obraz, veď to je skutočná chudoba. Dodo Hlina to dobre rozprával, ja som to tiež v iných súvislostiach tiež rozprával, veď to je horšie ako v Afrike. My chodíme na misie do Afriky a neviem, kde by sme sa rozplývali, ale veľakrát mladí ľudia idú v skutočnosti za tou atrakciou, lebo to prostredie Afriky, jéj, tak to je Afrika, to je atrakcia. Tu máš tie misie, tu je tá Afrika, u nás na Slovensku, tu máš priestor, a tak som to aj spomínal. Stretneš sa s exotickými zvieratami, to sú vši, blchy a svrab. To sú tie exotické zvieratá, a potkany, a nestretneš sa možno so slonom, možno sa nestretneš s levom, antilopami a krásnou, krásnym zapadajúcim slnkom v Afrike. Toto je priestor pre skutočnú misiu. Vládnu stranu SMER tak môžem poprosiť, ale zároveň aj vyzvať, skúste sa nad tým zamyslieť. Ja nebudem predkladať tento návrh zákona. Veď nie že by som nechcel alebo čosi také, ale nech to vyjde od vás, ale ja to hádžem do placu minimálne preto, aby ste sa nad tým zamysleli a nevynechajme z toho tie rómske osady. Ak vyriešime tento problém, že tie rómske osady v rámci Slovenska najprv toto poriešime, prosím, môžem podporiť aj návrh tohto zákona. Opakujem, ak by som postavil čiernu stavbu alebo akúkoľvek stavbu na cudzom pozemku – či štátnom, alebo súkromnom ‒, odsudzujem to, nie je to správne. Ale rómska komunita je špecifikum v špecifiku a aby sme sa tuná nepingpongovali, však vy ste boli vo vláde, čo ste urobili preto, teraz my sme vo vláde, čo ste preto urobili. Áno, ja musím uznať, vždy sa ľahšie kritizuje, ako sa čosi tvorí. Vždy sa ľahšie búra, ako sa stavia. Čierne stavby nie je problém zlikvidovať, to ani netreba ani buldozér, lebo tam, keď sa traja chlapi oprú o takú stavbu, ktorú majú Rómovia, tak je to rozvalené. Ale toto chceme ukazovať, svoju silu, a štát, že by ukazoval takúto silu na chudobných a biednych? To by bolo to posledné, čo môže byť. Novodobých bezdomovcov ja nebudem vyrábať a nebudem ich vyrábať ani cez takýto návrh zákona. Ďakujem za pozornosť.